আইপিএল-এ ফিরছে চেন্নাই সুপার কিংস। রাজস্থান রয়্য়ালসের সঙ্গে তারাও ২ বছরের জন্য নির্বাসিত ছিল এই প্রতিযোগিতা থেকে। ফলে বাড়তি উৎসাহ যে এখন থেকেই তৈরি হবে সেটাই স্বাভাবিক। আর আকর্ষণের কেন্দ্রবিন্দুতে স্বয়ং মাহি— চেন্নাইয়ের অধিনায়ক। ভারতীয় ক্রিকেটের অন্যতম সেরা আইকন মহেন্দ্র সিংহ ধোনিকে নিয়ে প্রত্যাশায় বুক বাঁধছেন সমর্থকরা। ভিড় জমাচ্ছেন স্বপ্নের নায়ককে দেখতে। অনুশীলনের ফাঁকে তাঁদের সঙ্গেও সময় কাটাচ্ছেন ধোনি।
গত সপ্তাহের গোড়া থেকেই অনুশীলন শুরু হয়েছে ধোনিদের। এবারের আইপিএলের প্রথম ম্যাচেই মাঠে নামছে চেন্নাই। মুম্বই ইন্ডিয়ান্সের সঙ্গে ম্যাচ দিয়েই শুরু হবে তাদের অভিযান। আইপিএলের সেই উদ্বোধনী ম্যাচ ৭ এপ্রিল। তার আগের এই সময়টায় নিজেদের তৈরি করে নেওয়ার সময়। 
নেটে তাই মনোযোগ দিয়েছেন ধোনিও। কিন্তু ভক্তদের তা বলে ভুলে যাননি তিনি। অনুশীলনের ফাঁকে প্যাড পরা অবস্থাতেই এক খুদের সঙ্গে তাঁর মোলাকাতের ভিডিও ভক্তদের বেজায় পছন্দ হয়েছে। ধোনির অফিসিয়াল টুইটার পেজে সেটি শেয়ারও করা হয়েছে।
 

The Cutest Video you will see on Internet Today!😍💛
(In for Treat MSDians)@ChennaiIPL @msdhoni #WhistlePodu pic.twitter.com/GhHxdXrlIW
— MS Dhoni Fans #Dhoni (@msdfansofficial) March 24, 2018

ভিডিওতে দেখা যাচ্ছে খুদে ভক্তটির সঙ্গে হাতে হাত মেলানোর খেলায় মেতেছেন ধোনি। মজা করছেন ছোট্ট শিশুটির সঙ্গে। পাশে দাঁড়ানো এক মহিলাকে দেখা যায় নিজের মোবাইল ক্যামেরায় তুলে রাখছেন মিষ্টি মুহূর্তটি। 
সদ্যসমাপ্ত নিদাহাস ট্রফির ফাইনালে দীনেশ কার্তিকের ঝোড়ো ব্যাটিং, শেষ বলে ছক্কা নিয়ে এখনও তুমুল শোরগোল সোশ্যাল মিডিয়ায়। পাশাপাশি প্রশ্ন উঠে গিয়েছে, ধোনির দিন কি শেষ? এবারের আইপিএলে যেমন কার্তিকের ব্যাট দেখতে মুখিয়ে ক্রিকেট রসিকরা, তেমনই চেন্নাইয়ের ‘ক্যাপ্টেন কুল’ও নিজেকে প্রমাণে মরিয়া হয়ে থাকবেন তাতে সন্দেহ নেই।

এই বিষয়ে অন্যান্য খবর

এগিয়ে আসছে আইপিএল! তার আগেই নেতৃত্ব ছাড়লেন তারকা ক্রিকেটার


আপাতত একটা ধোনি-ঝড়ের প্রতীক্ষায় তাঁর ভক্তরা। অপেক্ষা আর কয়েকদিনের।